Diari Oficial de la Generalitat Valenciana


Sumari del DOGV 4751, del 12-05-2004 (2004/4439)

RESOLUCIÓ de 8 d'abril de 2004, de la Unitat Territorial d'Energia d'Alacant, per la qual s'autoritza el projecte de central provisional de producció d'energia elèctrica en règim ordinari amb grups electrògens de gasoil i potència de 12.000 kW, en parcel·la Sup. 7 el Riu del terme municipal de Guardamar del Segura. Exp. ATREGI 2003/79-CUTOFV 2890/510.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4751

Data del DOGV
:   12-05-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/4439


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIÓ de 8 d'abril de 2004, de la Unitat Territorial d'Energia d'Alacant, per la qual s'autoritza el projecte de central provisional de producció d'energia elèctrica en règim ordinari amb grups electrògens de gasoil i potència de 12.000 kW, en parcel·la Sup. 7 el Riu del terme municipal de Guardamar del Segura. Exp. ATREGI 2003/27-USHLMB 4822/510. [2004/X4439]
  
Per Resolució del Servici Territorial d'Indústria i Energia, de 2 de desembre de 2003, se sotmet a informació pública la petició d'instal·lació de central de producció d'energia elèctrica en règim ordinari amb grups electrògens de gasoil i potència de 12.000 kW, i es publica l'anunci en el Butlletí Oficial de la Província d'Alacant amb data 27.12.2003.
  
Durant el període d'informació pública presentà al·legació Manuel Vicente Gascó Mas en nom i representació d'Iberdrola Distribución Eléctrica, SAU, en la qual s'indicava:
  
1) Que la dita instal·lació suposa la creació d'un sistema vertical de producció i distribució, i vulnera els principis de lliure competència, i és aliena al mercat de producció d'energia, i causa perjudicis als clients en quedar captius de l'atípica producció.
  
2) Que la central pretesa manca de connectivitat amb la resta d'instal·lacions de la zona, i no garantix la regularitat i la qualitat de subministrament, que vulnera les normes de liberalització del sector elèctric.
  
3) Que la instal·lació és provisional fins a la posada en servici d'una subestació elèctrica de 220/20 kV, el projecte de la qual no s'està tramitant, per la qual cosa es pretén convertir en principi general el que només és aplicable a casos puntuals.
  
4) Que la dita instal·lació requerix l'Avaluació d'Impacte Ambiental i que ha de sotmetre's al Règim d'Activitats Classificades.
  
5) Que el projecte no recull la inscripció dels emmagatzematges de combustible líquids segons la instrucció T.C. MI-IP03.
  
L'al·legació va ser contestada per part del peticionari Hidroeléctrica del Cantábrico, SA, i posa de manifest el següent:
  
1) Els motius que al·lega Iberdrola Distribució Eléctrica, SAU, són inapropiats, la qual cosa convertix en infundada la seua reclamació, perquè el que cal considerar és si es complixen els requisits de l'article 21 de la Llei 54/1997, de 27 de setembre.
  
2) Que amb la documentació aportada han sigut acreditats els requisits de l'article 21 de la citada llei.
  
3) Quant a les al·legacions en concret assenyala:
  
a) L'autorització de la citada central no provoca cap incidència en el funcionament del sistema elèctric nacional, ni suposa la creació d'un sistema vertical de producció i distribució.
  
La dita planta no necessita realitzar ofertes a l'operador del mercat, perquè així li ho permet l'article 23 de la Llei 54/1997, de 27 de novembre, en ser menor de 50 MVA.
  
La regularitat i la qualitat del servici queda garantida en disposar d'una potència molt superior a la demandada.
  
b) La planta de generació s'establix amb caràcter provisional en el temps; i les distintes instal·lacions necessàries per a disposar del servici de la xarxa nacional a partir de la subestació d'Elx, propietat d'Hidrocantábrico ja en servici, està en la Unitat Territorial i tramitant-se, per la qual cosa en el temps normal de tràmit estaran en servici.
  
c) La instal·lació elèctrica objecte de l'expedient no es troba sotmesa a Avaluació d'Impacte Ambiental segons l'escrit de la Conselleria de Medi Ambient.
  
d) Que l'emmagatzematge de combustibles líquids s'ha inclòs en el projecte presentat i la inscripció es realitzarà una vegada executada la instal·lació.
  
Atés:
  
Primer. La instal·lació de la central és provisional en el temps, perquè a partir de la subestació del peticionari a Elx, que disposa de servici, la resta de les instal·lacions de connexió, línies de 20 kV, estan tramitant-se en esta Unitat Territorial.
  
Les línies d'evacuació de la central sol·licitada en el Sup. 7 el Riu estan sol·licitades i tramitant-se, amb la qual cosa queda garantida l'operativitat de les instal·lacions com qualsevol altra de la xarxa.
  
Segon. En la tramitació s'han complit els requisits de l'article 21 de la Llei 54/1997, de 27 de setembre, i pel que fa a les mesures mediambientals, s'han considerat els dictàmens de la Conselleria de Medi Ambient en instal·lacions semblants ja autoritzades.
  
Tercer. La necessitat de subministrar un mercat i les dificultats que imposa la pròpia Iberdrola al dret d'accés a les seues xarxes, al costat de la doctrina de no exclusivitat de les xarxes elèctriques en una zona arreplegada en l'article 40.2 de la Llei 54/1997, fan viable i necessària esta central.
  
En virtut d'això, de conformitat amb el que establix el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica i en els articles 53 i 54 de la Llei 54/1997, de 27 de novembre (BOE del 28.11.1997), esta Unitat Territorial d'Energia ha resolt autoritzar a Hidroeléctrica del Cantábrico, SA, el projecte de central de producció d'energia elèctrica en règim ordinari amb grups electrògens de gasoil i potència de 12.000 kW, així com les instal·lacions de centres de transformació, centre de repartiment i tancs de gasoil, en la parcel·la dels voltants de Sup. 7 el Riu en el terme municipal de Guardamar del Segura, i s'establixen les prescripcions següents:
  
Primera. En tot moment haurà de complir-se el que s'establix en el Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica, així com la Llei 54/1997, del Sector Elèctric.
  
Segona. El termini d'execució de les obres i instal·lacions serà de sis mesos a partir de la data de la present resolució.
  
Tercera. Les instal·lacions que s'autoritzen per la present resolució hauran de realitzar-se d'acord amb el projecte i la resta de documentació tècnica presentada.
  
Quarta. Hidroeléctrica del Cantábrico, SA, donarà compte de l'acabament de les instal·lacions a esta Unitat Territorial per al reconeixement definitiu i la realització de l'acta de posada en servici de les instal·lacions, sense el requisit del qual no podran entrar en funcionament.
  
Quinta. L'administració es reserva el dret de deixar sense efecte esta autorització en el moment en què es demostre l'incompliment de les condicions expressades.
  
La present resolució no és definitiva en via administrativa i contra la qual es podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Alacant, 8 d'abril de 2004.- El cap de la Unitat Territorial d'Energia (p.d., Resolució del director general d'Energia, de data 24.03. 04): Miguel García Mengual.